**Dôvodová správa**

1. ***Všeobecná časť***

Poslanci za stranu Kotleba – Ľudová strana Naše Slovensko Marian Kotleba, Ján Kecskés, Rastislav Schlosár a Stanislav Drobný predkladajú do Národnej rady Slovenskej republiky návrh zákona, ktorým sa mení a dopĺňa zákon Národnej rady Slovenskej republiky č. 167/2008 Z. z.   
o periodickej tlači a agentúrnom spravodajstve a o zmene a doplnení niektorých zákonov   
(tlačový zákon) v znení neskorších predpisov.

**Cieľom predloženej novely zákona je zlepšiť právnu ochranu osôb, ktorým bolo prostredníctvom internetových médií pošliapané dobré meno, česť a dôstojnosť   
pred verejnosťou.**

Svetový trend elektronizácie služieb rýchlo expanduje a je prakticky nezadržateľný. Jednou z najviac sa rozvíjajúcich služieb pre verejnosť je aj spravodajstvo na internete. Kým o štandardné tlačené verzie denníkov a novín je klesajúci záujem, čítanosť internetových spravodajských portálov rastie. Internetové portály sa tak v konkurenčnom boji predbiehajú nielen v rýchlosti poskytnutia potrebných informácií svojmu čitateľovi, ale v rámci dosiahnutia vyššej čítanosti sa neštítia   
aj bulvarizovať, otvorene klamať alebo písať polopravdy či neoverené informácie o jednotlivcoch vo svojich článkoch.

Z hľadiska dosahu sa dnešné internetové spravodajské portály rovnajú televíznym, či rádiovým masmédiám. Dosah článkov a správ vďaka podpore sociálnych sietí dosahuje v niektorých prípadoch niekoľko stotisícovú čítanosť. Je preto nespravodlivé a nesprávne, aby pri rovnakom,   
ak nie aj väčšom dosahu, mali internetové médiá privilégium oproti ostatným médiám, publikovať a šíriť bez postihu klamlivé alebo skreslené informácie, ktoré závažným spôsobom zasahujú   
do práva fyzických a právnických osôb na ochranu dobrého mena, cti a dôstojnosti.

Očistenie dobrého mena alebo ochrana osobnosti u dotknutých fyzických a právnických osôb v takom prípade záleží od dobrej vôle a morálky prevádzkovateľa internetového média,   
čo vo väčšine prípadov znamená, že sú nevymožiteľné. Pre dotknuté osoby zostáva obrátiť sa   
na súd, čo predstavuje zbytočne nákladný a zdĺhavý proces, ktorý aj v prípade pozitívneho výsledku pre dotknutú osoby nepredstavuje už v tom čase primeranú satisfakciu.

Je preto nevyhnutné z hľadiska ochrany základných ľudských práv a slobôd, ochrany osobnosti, dobrého mena fyzickej osoby ale aj právnickej osoby a zabráneniu negatívneho dopadu na tieto osoby, rozšíriť pôsobnosť tlačového zákona o internetové spravodajské médiá.

.

1. ***Osobitná časť***

**Článok I**

K bodu 1

Rozširuje sa predmet úpravy zákona o povinnosti prevádzkovateľa spravodajstva prostredníctvom internetového obsahu pri šírení informácií.

K bodu 2

Definuje sa pojem „spravodajstvo prostredníctvom internetového obsahu“.

K bodu 3

Ustanovujú sa rovnaké povinnosti pre všetky subjekty tlačového zákona pri realizácii práva   
tretích osôb na opravu, na odpoveď a na dodatočné oznámenie.

**Článok II**

Zavádza sa primeraná legisvakačná lehota za účelom oboznámenia sa s novou právnou úpravou   
s ohľadom na predpokladaný dátum vyhlásenia zákona v Zbierke zákonov SR.

Navrhuje sa účinnosť návrhu zákona 15. dňom vyhlásenia v Zbierke zákonov SR.